BRR ยื่นไฟลิ่งกองทุนโครงสร้างพื้นฐานโรงไฟฟ้า ระดมทุนสร้างรง.แปรรูปน้ำตาลเกรดสูง
BRR ยื่นไฟลิ่งกองทุนโครงสร้างพื้นฐานโรงไฟฟ้า หวังระดมทุนสร้างโรงงานแปรรูปน้ำตาลเกรดสูง โดยมี บล.เมย์แบงก์ กิมเอ็ง (ประเทศไทย) เป็นปรึกษาทางการเงิน
17 ม.ค. 2560

นายมนตรี ศรไพศาล ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย) ในฐานะที่ปรึกษาทางการเงิน กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ตอบรับคำยื่นเอกสารคำขอจัดตั้งและจัดการ (ไฟลิ่ง) กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ ซึ่งเป็นโรงไฟฟ้าพลังงานชีวมวลที่ผลิตจากกากอ้อย กำลังการผลิตรวม 19.8 เมกะวัตต์ โดยมีรายละเอียดโครงการจัดการกองทุนรวม ร่างหนังสือชี้ชวน พร้อมทั้งเอกสารหลักฐานประกอบถูกต้องครบถ้วนตามคู่มือสำหรับประชาชน (ไฟลิ่ง)
สำหรับขั้นตอนต่อจากนี้ไป ก.ล.ต.จะดำเนินการสอบทานข้อเท็จจริงตามขั้นตอนและวิธีการที่ระบุในไฟลิ่ง รวมไปถึงการเยี่ยมชม และรับฟังระบบงานในการจัดการกองทุนรวมโครงสร้างพื้นฐานกลุ่มน้ำตาลบุรีรัมย์ ซึ่งการตอบรับของก.ล.ต. ครั้งนี้นับเป็นก้าวสำคัญ ที่จะเปิดโอกาสให้ประชาชนมีทางเลือกในการลงทุนที่มีความมั่นคง มีรายได้สม่ำเสมอ และมีผลตอบแทนที่ดีในระยะยาวจากธุรกิจโรงไฟฟ้าพลังงานชีวมวล โดยเฉพาะท่ามกลางอัตราดอกเบี้ยยังอยู่ในระดับต่ำ จะทำให้กองทุนนี้ได้รับความสนใจจากนักลงทุนเป็นอย่างดี
ขณะที่ นายอนันต์ ตั้งตรงเวชกิจ ประธานกรรมการบริหาร บริษัทน้ำตาลบุรีรัมย์ จำกัด (มหาชน) หรือ BRR เปิดเผยว่า บริษัทจะโอนสิทธิรายได้จากการประกอบกิจการโรงไฟฟ้าของบริษัทในเครือ 2 แห่ง ประกอบด้วย บริษัท บุรีรัมย์พลังงาน จำกัด (BEC) และ บริษัทบุรีรัมย์เพาเวอร์ จำกัด (BPC) เข้า กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ ซึ่งโรงไฟฟ้าทั้ง 2 แห่ง มีกำลังการผลิตรวม 19.8 เมกกะวัตต์ และมีสัญญาซื้อขายไฟฟ้าในเชิงพาณิชย์ (COD) กับการไฟฟ้าส่วนภูมิภาค (กฟภ.)  ปริมาณรับซื้อพลังงานไฟฟ้าสูงสุดรวม 16 เมกะวัตต์
ทั้งนี้ บริษัท บุรีรัมย์พลังงาน จำกัด มีสัญญาซื้อขายไฟฟ้ากับ กฟภ. จำนวน 8 เมกะวัตต์ ในรูปแบบ Freed-in Tariff (FiT) ที่กำหนดราคาซื้อขายไฟฟ้าอยู่หน่วยละ 4.54 บาท ขณะที่ บริษัท บุรีรัมย์ เพาเวอร์ จำกัด มีสัญญาซื้อขายไฟฟ้าจำนวน 8 เมกะวัตต์ ในรูปแบบ FiT เช่นกัน
สำหรับจุดเด่นของโรงไฟฟ้าในกลุ่มน้ำตาลบุรีรัมย์ คือ การใช้กากอ้อยซึ่งเป็นผลพลอยได้จากการผลิตน้ำตาลมาเป็นวัตถุดิบจึงมีต้นทุนที่ค่อนข้างต่ำ ทำให้ผลตอบแทนจากโรงไฟฟ้าที่ผ่านมาสูงในระดับที่น่าพอใจ และลดความเสี่ยงด้านปัญหาการขาดแคลนวัตถุดิบ หลังจากจัดตั้งกองทุนแล้ว BRR จะเข้าไปถือหน่วยลงทุนเป็นจำนวนไม่เกิน 1 ใน 3 ของจำนวนหน่วยลงทุนทั้งหมดของกองทุน ซึ่งจะทำให้บริษัทยังคงได้รับส่วนแบ่งเงินปันผลตามสัดส่วนการถือหน่วยลงทุน
ส่วนเม็ดเงินที่ได้จากการระดมทุนผ่านกองทุนรวมโครงสร้างพื้นฐานโรงไฟฟ้า บริษัทมีเป้าหมายนำไปใช้ในโครงการก่อสร้าง โรงงานแปรรูปน้ำตาลทราย หรือ Refinery เพื่อผลิตน้ำตาลทรายขาวบริสุทธิ์เกรดสูงที่จะช่วยเพิ่มยอดขายต่อหน่วยได้สูงกว่าน้ำตาลทรายดิบ ซึ่งจะส่งผลดีต่อผลประกอบการของบริษัทในอนาคต